Den 36-årige tyske mand, hvis bil tidligt om morgenen den 21. august blev ramt af en betonblok på Fynske Motorvej, er nu overført til et tysk hospital i byen Bochum. Det skriver Fyns Politi.

Betonblokken, der blev kastet ud fra en motorvejsbro, dræbte mandens 33-årige hustru. Parrets femårige søn slap med mindre skrammer, og han blev sendt hjem til pårørende i august.

Læs også : Status på stendrab: Tysk familie identificeret af pårørende

Betonklodsen, der vejede 30 kilo, gav manden betydelige skader i hovedet, og det er derfor meget usikkert, om politiet på noget tidspunkt vil kunne afhøre ham.

- Det er først og fremmest rigtig trist, at mandens tilstand er så dårlig, men vi er selvfølgelig også kede af, at det næppe bliver muligt at få hjælp til sagens opklaring fra ham, siger politikommissær Michael Lichtenstein fra Fyns Politi.

Fyns Politi arbejder fortsat på at finde frem til, hvem der kastede to betonblokke samt to brosten på hver 9,5 kilo ned over motorvejen fra Langesøvej-broen mellem afkørsel Blommenslyst og afkørsel Vissenbjerg. Det var den ene af betonblokkene, der ramte den tyske bil, da familien var på vej hjem fra en ferietur i Sverige.

- Vi har endnu ikke fået resultatet af de sidste DNA-undersøgelser, men det ser ikke umiddelbart ud til, at det er ad denne vej, vi skal finde gerningsmanden, siger Michael Lichtenstein.

Læs også : Dusøren vokser: Mange vil bidrage til at opklare stenkast fra motorvejsbro

Over 200 har henvendt sig til politiet med tips, og flere borgere har lovet dusør til den, der kan hjælpe politiet med at opklare sagen.